               IL-KUMMISSJONI EWROPEA
            Brussell, 7.9.2015
            COM(2015) 423 final
            2015/0188(NLE)
            Proposta għal
            DEĊIŻJONI TAL-KUNSILL
            dwar il-konklużjoni ta’ Ftehim bejn l-Unjoni Ewropea u l-Gvern tar-Repubblika tal-Poplu tal-Bangladesh dwar ċerti aspetti tas-servizzi tal-ajru

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •
                     Ir-raġunijiet għall-proposta u l-għanijiet tagħha

               B’segwitu għas-sentenzi tal-Qorti tal-Ġustizzja fil-każijiet imsejħa “Open Skies”, fil-5 ta’ Ġunju 2003, il-Kunsill ta mandat lill-Kummissjoni sabiex tiftaħ negozjati ma’ pajjiżi terzi dwar is-sostituzzjoni ta’ ċerti dispożizzjonijiet fi ftehimiet eżistenti bi ftehim fil-livell tal-Unjoni (l-“awtorizzazzjoni orizzontali”). L-għanijiet ta’ ftehimiet ta’ dan it-tip huma li jagħtu aċċess mhux diskriminatorju lit-trasportaturi kollha tal-ajru tal-Unjoni Ewropea għar-rotot tal-ajru bejn l-Unjoni Ewropea u l-pajjiżi terzi, u sabiex il-ftehimiet bilaterali dwar is-servizzi tal-ajru bejn l-Istati Membri u l-pajjiżi terzi jinġiebu f’konformità mal-liġi tal-Unjoni.

               •
                     Il-kuntest ġenerali

               Ir-relazzjonijiet tal-avjazzjoni internazzjonali bejn l-Istati Membri u l-pajjiżi terzi tradizzjonalment kienu rregolati permezz ta’ ftehimiet bilaterali dwar is-servizzi tal-ajru bejn l-Istati Membri u l-pajjiżi terzi, l-annessi ta’ dawn il-ftehimiet u arranġamenti bilaterali jew multilaterali relatati oħra.

               Il-klawżoli tradizzjonali ta’ deżinjazzjoni fil-ftehimiet bilaterali tal-Istati Membri dwar is-servizzi tal-ajru jiksru l-liġi tal-Unjoni. Dawn jippermettu lil pajjiż terz jirrifjuta, jirtira jew jissospendi l-permessi jew l-awtorizzazzjonijiet ta’ trasportatur tal-ajru li jkun ġie nnominat minn Stat Membru iżda li ma jkunx proprjetà sostanzjali ta’ dak l-Istat Membru jew taċ-ċittadini tiegħu u ma jkunx ikkontrollat effettivament minnu jew miċ-ċittadini tiegħu. Instab li dan jikkostitwixxi diskriminazzjoni kontra t-trasportaturi tal-ajru tal-UE stabbiliti fit-territorju ta’ Stat Membru iżda li jkunu proprjetà ta’ ċittadini ta’ Stati Membri oħra u kkontrollati minnhom. Dan imur kontra l-Artikolu 49 tat-Trattat dwar il-Funzjonament tal-Unjoni Ewropea li liċ-ċittadini ta’ Stati Membri li jkunu eżerċitaw il-libertà tal-istabbiliment tagħhom, jiggarantilhom l-istess trattament fl-Istat Membru ospitanti bħal dak li jingħata liċ-ċittadini ta’ dak l-Istat Membru.

               •
                     Id-dispożizzjonijiet eżistenti fil-qasam tal-proposta

               Id-dispożizzjonijiet tal-Ftehim jieħdu post jew jikkumplimentaw id-dispożizzjonijiet eżistenti fi tmien ftehimiet bilaterali dwar is-servizzi tal-ajru bejn l-Istati Membri u r-Repubblika tal-Poplu tal-Bangladesh.

               •
                     Il-konsistenza mal-politiki u mal-għanijiet l-oħra tal-Unjoni

               Il-Ftehim se jaqdi mira fundamentali tal-politika tal-Unjoni dwar l-avjazzjoni esterna billi jġib il-ftehimiet bilaterali eżistenti dwar is-servizzi tal-ajru konformi mal-liġi tal-Unjoni.

               2.IL-KONSULTAZZJONI MAL-PARTIJIET INTERESSATI

               Il-metodi ta’ konsultazzjoni, is-setturi ewlenin fil-mira u l-profil ġenerali ta’ dawk li wieġbu

               F’konformità mal-Artikolu 218(4) tat-TFUE, il-Kummissjoni wettqet in-negozjati f’konsultazzjoni ma’ kumitat speċjali. Waqt in-negozjati saru wkoll konsultazzjonijiet mal-industrija.

               Sommarju tat-tweġibiet u ta’ kif tqiesu

               Tqiesu l-kummenti li saru f’dan il-proċess. L-Istati Membri kkonċernati vverifikaw il-preċiżjoni tar-referenzi għall-ftehimiet bilaterali dwar is-servizzi tal-ajru. L-industrija enfasizzat l-importanza ta’ bażi legali soda għall-operazzjonijiet kummerċjali tagħha.

               3.L-ELEMENTI LEGALI TAL-PROPOSTA

               •
                     Sommarju tal-azzjoni proposta

               F’konformità mal-mekkaniżmi u mad-direttivi mogħtija fl-Anness tal-“awtorizzazzjoni orizzontali”, il-Kummissjoni nnegozjat ftehim mar-Repubblika tal-Poplu tal-Bangladesh li jieħu post ċerti dispożizzjonijiet li hemm fil-ftehimiet bilaterali eżistenti dwar is-servizzi tal-ajru bejn l-Istati Membri u r-Repubblika tal-Poplu tal-Bangladesh. L-Artikolu 2 tal-Ftehim jibdel il-klawżoli tradizzjonali ta’ deżinjazzjoni bi klawżola ta’ deżinjazzjoni tal-UE li tippermetti lit-trasportaturi tal-ajru kollha tal-UE jibbenefikaw mid-dritt tal-istabbiliment. L-Artikolu 5 jsolvi l-kunflitti potenzjali mar-regoli tal-Unjoni dwar il-kompetizzjoni.

               Il-Ftehim irid jiġi konkluż wara li jiġi ffirmat. Hawnhekk qed tiġi proposta deċiżjoni għal dan il-għan.

               •
                     Il-bażi legali

               L-Artikoli 100(2) u 218(6)(a) tat-TFUE

               •
                     L-għażla tal-istrumenti

               Il-Ftehim bejn l-Unjoni u r-Repubblika tal-Poplu tal-Bangladesh huwa l-aktar strument effikaċi sabiex il-ftehimiet bilaterali eżistenti kollha dwar is-servizzi tal-ajru bejn l-Istati Membri u r-Repubblika tal-Poplu tal-Bangladesh jinġiebu f’konformità mal-liġi tal-Unjoni.

               4.L-IMPLIKAZZJONI BAĠITARJA

               Din il-proposta ma għandha l-ebda implikazzjoni għall-baġit tal-Unjoni.

               2015/0188 (NLE)

               Proposta għal

               DEĊIŻJONI TAL-KUNSILL

               dwar il-konklużjoni ta’ Ftehim bejn l-Unjoni Ewropea u l-Gvern tar-Repubblika tal-Poplu tal-Bangladesh dwar ċerti aspetti tas-servizzi tal-ajru

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 100(2) flimkien mal-Artikolu 218(6)(a) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-approvazzjoni tal-Parlament Ewropew,

               Billi:

               (1)Skont id-Deċiżjoni tal-Kunsill …/…/UE
                  1
               , il-Ftehim bejn l-Unjoni Ewropea u l-Gvern tar-Repubblika tal-Poplu tal-Bangladesh dwar ċerti aspetti tas-servizzi tal-ajru (“il-Ftehim”) ġie ffirmat, suġġett għall-konklużjoni tiegħu f’data aktar tard.

               (2)L-għan tal-Ftehim huwa li jġib il-ftehimiet bilaterali dwar is-servizzi tal-ajru bejn tmien Stati Membri u r-Repubblika tal-Poplu tal-Bangladesh f’konformità mal-liġi tal-Unjoni.

               (3)Il-Ftehim għandu jiġi approvat f’isem l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-Ftehim bejn l-Unjoni Ewropea u l-Gvern tar-Repubblika tal-Poplu tal-Bangladesh dwar ċerti aspetti tas-servizzi tal-ajru (minn hawn ’il quddiem imsejjaħ “il-Ftehim”) b’dan qed jiġi approvat f’isem l-Unjoni.

               It-test tal-Ftehim huwa mehmuż ma’ din id-Deċiżjoni.

               Artikolu 2

               Il-President tal-Kunsill għandu jaħtar il-persuna li jkollha s-setgħa tipproċedi, f’isem l-Unjoni, u tagħmel in-notifika prevista fl-Artikolu 8(1) tal-Ftehim, sabiex tesprimi l-kunsens tal-Unjoni Ewropea li tintrabat bil-Ftehim.

               Artikolu 3

               Din id-Deċiżjoni tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L , , p. .

    ---documentbreak---

               IL-KUMMISSJONI EWROPEA
            Brussell, 7.9.2015
            COM(2015) 423 final
            ANNESS
            tal-
            Proposta għal Deċiżjoni tal-Kunsill dwar il-konklużjoni ta’ Ftehim bejn l-Unjoni Ewropea u l-Gvern tar-Repubblika tal-Poplu tal-Bangladesh dwar ċerti aspetti tas-servizzi tal-ajru
            Ftehim bejn l-Unjoni Ewropea u l-Gvern tar-Repubblika tal-Poplu tal-Bangladesh dwar ċerti aspetti tas-servizzi tal-ajru

               ANNESS

               tal-

               Proposta għal Deċiżjoni tal-Kunsill dwar il-konklużjoni ta’ Ftehim bejn l-Unjoni Ewropea u l-Gvern tar-Repubblika tal-Poplu tal-Bangladesh dwar ċerti aspetti tas-servizzi tal-ajru

               Ftehim bejn l-Unjoni Ewropea u l-Gvern tar-Repubblika tal-Poplu tal-Bangladesh dwar ċerti aspetti tas-servizzi tal-ajru

               L-UNJONI EWROPEA,

               minn naħa waħda, u

               R-REPUBBLIKA TAL-POPLU TAL-BANGLADESH,

               min-naħa l-oħra,

               (minn hawn ’il quddiem imsejħin “il-Partijiet”),

               FILWAQT LI JINNUTAW li ġew konklużi ftehimiet bilaterali dwar is-servizzi tal-ajru bejn diversi Stati Membri tal-Unjoni Ewropea u r-Repubblika tal-Poplu tal-Bangladesh li fihom dispożizzjonijiet li jmorru kontra l-liġi tal-Unjoni Ewropea,

               FILWAQT LI JINNUTAW li l-Unjoni Ewropea għandha l-kompetenza esklużiva fir-rigward ta’ diversi aspetti li jistgħu jiġu inklużi fi ftehimiet bilaterali dwar is-servizzi tal-ajru bejn l-Istati Membri tal-Unjoni Ewropea u pajjiżi terzi,

               FILWAQT LI JINNUTAW li, skont il-liġi tal-Unjoni Ewropea, it-trasportaturi tal-ajru tal-Unjoni Ewropea stabbiliti f’xi wieħed mill-Istati Membri għandhom id-dritt għal aċċess mingħajr diskriminazzjoni għar-rotot tal-ajru bejn l-Istati Membri tal-Unjoni Ewropea u pajjiżi terzi,

               FILWAQT LI JIKKUNSIDRAW il-ftehimiet bejn l-Unjoni Ewropea u ċerti pajjiżi terzi li jagħtu l-possibbiltà liċ-ċittadini ta’ dawn il-pajjiżi terzi jiksbu d-dritt ta’ sjieda fi trasportaturi tal-ajru mogħtija liċenzja skont il-liġi tal-Unjoni Ewropea,

               FILWAQT LI JAGĦRFU li ċerti dispożizzjonijiet tal-ftehimiet bilaterali dwar is-servizzi tal-ajru bejn l-Istati Membri tal-Unjoni Ewropea u r-Repubblika tal-Poplu tal-Bangladesh li jmorru kontra l-liġi tal-Unjoni Ewropea jridu jinġiebu f’konformità magħha sabiex tiġi stabbilita bażi legali tajba għas-servizzi tal-ajru bejn l-Unjoni Ewropea u r-Repubblika tal-Poplu tal-Bangladesh u tiġi ppreżervata l-kontinwità ta’ servizzi tal-ajru bħal dawn,

               FILWAQT LI JINNUTAW li, skont il-liġi tal-Unjoni Ewropea, it-trasportaturi tal-ajru fil-prinċipju ma jistgħux jikkonkludu ftehimiet li jistgħu jaffettwaw il-kummerċ bejn l-Istati Membri tal-Unjoni Ewropea u li jkollhom l-għan jew l-effett li jipprevjenu, jirrestrinġu jew jgħawġu l-kompetizzjoni,

               FILWAQT LI JAGĦRFU li d-dispożizzjonijiet fil-ftehimiet bilaterali dwar is-servizzi tal-ajru konklużi bejn l-Istati Membri tal-Unjoni Ewropea u r-Repubblika tal-Poplu tal-Bangladesh (i) li jirrikjedu jew jiffavorixxu l-adozzjoni ta’ ftehimiet bejn intrapriżi, deċiżjonijiet minn assoċjazzjonijiet tal-intrapriżi jew prattiki miftiehma li jipprevjenu, jgħawġu jew jirrestrinġu l-kompetizzjoni bejn it-trasportaturi tal-ajru fuq ir-rotot rilevanti; jew (ii) li jsaħħu l-effetti ta’ kull ftehim, deċiżjoni jew prattika miftiehma ta’ dan it-tip; jew (iii) li jiddelegaw lit-trasportaturi tal-ajru jew lil operaturi ekonomiċi privati oħrajn ir-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni bejn it-trasportaturi tal-ajru fuq ir-rotot rilevanti, jistgħu jrendu mhux effettivi r-regoli tal-kompetizzjoni applikabbli għall-intrapriżi,

               FILWAQT LI JINNUTAW li mhuwiex għan tal-Unjoni Ewropea, bħala parti minn dan il-Ftehim, li jiżdied il-volum totali ta’ traffiku tal-ajru bejn l-Unjoni Ewropea u r-Repubblika tal-Poplu tal-Bangladesh, li jiġi affettwat il-bilanċ bejn trasportaturi tal-ajru tal-Unjoni Ewropea u trasportaturi tal-ajru tar-Repubblika tal-Poplu tal-Bangladesh jew li jiġu nnegozjati emendi għad-dispożizzjonijiet ta’ ftehimiet bilaterali eżistenti dwar is-servizzi tal-ajru li għandhom x’jaqsmu mad-drittijiet tat-traffiku,

               FILWAQT LI JINNUTAW li l-Qorti tal-Ġustizzja tal-Unjoni Ewropea sabet li ċerti dispożizzjonijiet tal-ftehimiet bilaterali eżistenti bejn diversi Stati Membri u l-pajjiżi terzi mhumiex kompatibbli mal-liġi tal-Unjoni Ewropea,

               FILWAQT LI JAGĦRFU li l-konsistenza bejn il-liġi tal-Unjoni Ewropea u d-dispożizzjonijiet tal-ftehimiet bilaterali dwar is-servizzi tal-ajru bejn l-Istati Membri tal-Unjoni Ewropea u r-Repubblika tal-Poplu tal-Bangladesh se tipprovdi mezz vijabbli biex jiġu żgurati l-kontinwità tas-servizzi bl-ajru bejn l-Unjoni Ewropea u l-Bangladesh u l-iżvilupp tagħhom,

               FILWAQT LI JINNUTAW li d-dispożizzjonijiet tal-ftehimiet bilaterali dwar is-servizzi tal-ajru bejn l-Istati Membri tal-Komunità Ewropea u r-Repubblika tal-Poplu tal-Bangladesh li ma jmorrux kontra l-liġi tal-Unjoni Ewropea ma għandhomx għalfejn jintlaqtu minn dan il-Ftehim,

               FTEHMU KIF ĠEJ:

               ARTIKOLU 1

               Dispożizzjonijiet ġenerali

               1.
                     Għall-finijiet ta’ dan il-Ftehim, il-frażi “Stati Membri” tfisser l-Istati Membri tal-Unjoni Ewropea u l-frażi “Trattati tal-UE” tfisser it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea.

               2.
                     Ir-referenzi f’kull ftehim imniżżel fl-Anness 1 għaċ-ċittadini tal-Istat Membru li huwa parti fil-ftehim għandhom jinftehmu bħala referenzi għaċ-ċittadini tal-Istati Membri tal-Unjoni Ewropea.

               3.
                     Ir-referenzi f’kull ftehim imniżżel fl-Anness 1 għat-trasportaturi tal-ajru jew għal-linji tal-ajru tal-Istat Membru li huwa parti fil-ftehim għandhom jinftehmu bħala referenzi għat-trasportaturi tal-ajru jew għal-linji tal-ajru nnominati minn dak l-Istat Membru.

               ARTIKOLU 2

               Nomina minn Stat Membru

               1.
                     Id-dispożizzjonijiet mogħtija fil-paragrafi 2 u 3 ta’ dan l-Artikolu għandhom jieħdu post id-dispożizzjonijiet li jikkorrispondu magħhom mogħtija fl-artikoli mniżżlin fl-Anness 2(a) u (b) rispettivament, f’dak li għandu x’jaqsam man-nomina ta’ trasportatur tal-ajru mill-Istat Membru kkonċernat, mal-awtorizzazzjonijiet u l-permessi tiegħu mogħtija mir-Repubblika tal-Poplu tal-Bangladesh u mar-rifjut, ir-revoka, is-sospensjoni jew il-limitazzjoni tal-awtorizzazzjonijiet jew tal-permessi tat-trasportatur tal-ajru rispettivament.

               2.
                     Malli tirċievi nomina mingħand Stat Membru, ir-Repubblika tal-Poplu tal-Bangladesh għandha tagħti l-awtorizzazzjonijiet u l-permessi x-xierqa bl-inqas dewmien proċedurali, sakemm:

               i.
                     it-trasportatur tal-ajru jkun stabbilit fit-territorju tal-Istat Membru li jkun qed jinnominah skont it-Trattati tal-UE u jkollu liċenzja valida tal-operat skont il-liġi tal-Unjoni Ewropea; u

               ii.
                     l-Istat Membru li huwa responsabbli għall-ħruġ taċ-Ċertifikat tal-Operatur tal-Ajru tiegħu jeżerċita u jżomm kontroll regolatorju effettiv fuqu u l-awtorità ajrunawtika rilevanti tkun identifikata b’mod ċar fin-nomina; u

               iii.
                     it-trasportatur tal-ajru jkun, direttament jew b’maġġoranza ta’ ishma, proprjetà ta’, u jkun ikkontrollat b’mod effettiv mill-Istati Membri u/jew miċ-ċittadini tagħhom u/jew mill-istati l-oħra mniżżlin fl-Anness 3 u/jew miċ-ċittadini ta’ dawn l-istati l-oħra.

               3.
                     Ir-Repubblika tal-Poplu tal-Bangladesh tista’ tirrifjuta, tirrevoka, tissospendi jew tillimita l-awtorizzazzjonijiet jew il-permessi ta’ trasportatur tal-ajru nnominat minn Stat Membru f’każ li:

               i.
                     it-trasportatur tal-ajru ma jkunx stabbilit fit-territorju tal-Istat Membru li jkun qed jinnominah skont it-Trattati tal-UE jew ma jkollux liċenzja valida tal-operat skont il-liġi tal-Unjoni Ewropea; jew

               ii.
                     l-Istat Membru li huwa responsabbli għall-ħruġ taċ-Ċertifikat tal-Operatur tal-Ajru tiegħu ma jkunx jeżerċita jew iżomm kontroll regolatorju effettiv fuqu jew l-awtorità ajrunawtika rilevanti ma tkunx identifikata b’mod ċar fin-nomina; jew

               iii.
                     it-trasportatur tal-ajru ma jkunx, direttament jew b’maġġoranza ta’ ishma, proprjetà ta’, jew ikkontrollat b’mod effettiv mill-Istati Membri u/jew miċ-ċittadini tagħhom u/jew mill-istati l-oħra mniżżlin fl-Anness 3 u/jew miċ-ċittadini ta’ dawn l-istati l-oħra; jew

               iv.
                     it-trasportatur tal-ajru jkun diġà awtorizzat jopera fl-ambitu ta’ ftehim bilaterali bejn ir-Repubblika tal-Poplu tal-Bangladesh u xi Stat Membru ieħor u, billi jeżerċita d-drittijiet tat-traffiku fl-ambitu ta’ dan il-Ftehim fuq rotta li tinkludi punt f’dak l-Istat Membru l-ieħor, ikun qed jevita r-restrizzjonijiet fuq id-drittijiet tat-traffiku imposti minn dak il-ftehim l-ieħor; jew

               v.
                     it-trasportatur tal-ajru jkollu Ċertifikat tal-Operatur tal-Ajru maħruġ minn Stat Membru li miegħu r-Repubblika tal-Poplu tal-Bangladesh ma għandhiex ftehim bilaterali dwar is-servizzi tal-ajru, u dak l-Istat Membru jkun ċaħad id-drittijiet tat-traffiku lil trasportatur innominat mir-Repubblika tal-Poplu tal-Bangladesh.

               Hija u teżerċita d-dritt tagħha skont dan il-paragrafu, ir-Repubblika tal-Poplu tal-Bangladesh ma għandhiex tiddiskrimina bejn it-trasportaturi tal-ajru tal-Unjoni Ewropea abbażi tan-nazzjonalità.

               ARTIKOLU 3

               Sikurezza

               1.
                     Id-dispożizzjonijiet mogħtija fil-paragrafu 2 ta’ dan l-Artikolu għandhom jikkumplimentaw id-dispożizzjonijiet li jikkorrispondu magħhom mogħtija fl-artikoli mniżżlin fl-Anness 2(c).

               2.
                     F’każ li Stat Membru jkun innomina trasportatur tal-ajru li l-kontroll regolatorju tiegħu jkun eżerċitat u miżmum minn Stat Membru ieħor, id-drittijiet tar-Repubblika tal-Poplu tal-Bangladesh skont id-dispożizzjonijiet dwar is-sikurezza mogħtija fil-ftehim bejn l-Istat Membru li jkun innomina t-trasportatur tal-ajru u r-Repubblika tal-Poplu tal-Bangladesh għandhom japplikaw bl-istess mod fir-rigward tal-adozzjoni, l-eżerċizzju jew iż-żamma tal-istandards tas-sikurezza minn dak l-Istat Membru l-ieħor u fir-rigward tal-awtorizzazzjoni tal-operat ta’ dak it-trasportatur tal-ajru.

               ARTIKOLU 4

               It-tassazzjoni fuq il-fjuwil tal-avjazzjoni

               1.
                     Id-dispożizzjonijiet mogħtija fil-paragrafu 2 ta’ dan l-Artikolu għandhom jikkumplimentaw id-dispożizzjonijiet li jikkorrispondu magħhom mogħtija fl-artikoli mniżżlin fl-Anness 2(d).

               2.
                     Minkejja kull dispożizzjoni oħra li tgħid mod ieħor, xejn f’kull ftehim imniżżel fl-Anness 2(d) ma għandu jżomm lil Stat Membru milli jimponi, fuq bażi mhux diskriminatorja, taxxi, imposti, dazji, miżati jew ħlasijiet fuq il-fjuwil fornut fit-territorju tiegħu biex jintuża f’inġenju tal-ajru ta’ trasportatur tal-ajru nnominat mir-Repubblika tal-Poplu tal-Bangladesh li jopera bejn punt fit-territorju ta’ dak l-Istat Membru u punt ieħor fit-territorju tiegħu jew fit-territorju ta’ Stat Membru ieħor.

               ARTIKOLU 5

               Il-kompatibbiltà mar-regoli tal-kompetizzjoni

               1.
                     Minkejja kull dispożizzjoni oħra li tkun tgħid mod ieħor, fil-ftehimiet imniżżlin fl-Anness 1 xejn ma għandu (i) jiffavorixxi l-adozzjoni ta’ ftehimiet bejn intrapriżi, deċiżjonijiet minn assoċjazzjonijiet tal-intrapriżi jew prattiki miftiehma li jipprevjenu, jgħawġu jew jirrestrinġu l-kompetizzjoni; (ii) isaħħaħ l-effetti ta’ xi ftehim, deċiżjoni jew prattika miftiehma ta’ dan it-tip; jew (iii) jiddelega lil operaturi ekonomiċi privati r-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni.

               2.
                     Id-dispożizzjonijiet inklużi fil-ftehimiet imniżżlin fl-Anness 1 li mhumiex kompatibbli mal-paragrafu 1 ta’ dan l-Artikolu ma għandhomx jiġu applikati.

               ARTIKOLU 6

               L-Annessi ta’ dan il-Ftehim

               L-Annessi ta’ dan il-Ftehim għandhom jiffurmaw parti integrali minnu.

               ARTIKOLU 7

               Reviżjoni jew emenda

               Il-Partijiet jistgħu jirrevedu jew jemendaw dan il-Ftehim f’kull ħin bi qbil reċiproku.

               ARTIKOLU 8

               Id-dħul fis-seħħ u l-applikazzjoni provviżorja

               1.
                     Dan il-Ftehim għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi tagħhom li huma meħtieġa biex jidħol fis-seħħ ikunu tlestew.

               2.
                     Minkejja l-paragrafu 1, il-Partijiet jaqblu li japplikaw dan il-Ftehim b’mod provviżorju mill-ewwel jum tax-xahar ta’ wara d-data li fiha l-Partijiet ikunu nnotifikaw lil xulxin li l-proċeduri meħtieġa għal dan il-għan ikunu tlestew.

               3.
                     Il-ftehimiet u l-arranġamenti l-oħra bejn l-Istati Membri u r-Repubblika tal-Poplu tal-Bangladesh li, fid-data tal-iffirmar ta’ dan il-Ftehim, ikunu għadhom ma daħlux fis-seħħ u li ma jkunux qed jiġu applikati provviżorjament huma mniżżlin fl-Anness 1(b). Dan il-Ftehim għandu japplika għall-ftehimiet u l-arranġamenti kollha ta’ dan it-tip mad-dħul fis-seħħ jew mal-applikazzjoni provviżorja tagħhom.

               ARTIKOLU 9

               Tmiem

               1.
                     F’każ li jintemm ftehim imniżżel fl-Anness 1, id-dispożizzjonijiet kollha ta’ dan il-Ftehim li għandhom x’jaqsmu mal-ftehim ikkonċernat imniżżel fl-Anness 1 għandhom jintemmu fl-istess ħin.

               2.
                     F’każ li jintemmu l-ftehimiet kollha mniżżlin fl-Anness 1, dan il-Ftehim għandu jintemm fl-istess ħin.

               B’XHIEDA TA’ DAN, il-firmatarji ta’ hawn taħt, awtorizzati kif xieraq, iffirmaw dan il-Ftehim.

               Magħmul fi [….], f’żewġ kopji, illum il-[…] jum tax-xahar ta’ [… tas-sena …], bil-Bulgaru, bil-Kroat, biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bl-Iżvediż u bil-Bengali.

               GĦALL-UNJONI EWROPEA:
                     GĦAR-REPUBBLIKA TAL-POPLU TAL-BANGLADESH:

               Anness 1

               Lista ta’ ftehimiet imsemmija fl-Artikolu 1 ta’ dan il-Ftehim

               (a) Ftehimiet dwar is-servizzi tal-ajru bejn ir-Repubblika tal-Poplu tal-Bangladesh u Stati Membri tal-Unjoni Ewropea li, fid-data tal-iffirmar ta’ dan il-Ftehim, kienu ġew konklużi, iffirmati u/jew qed jiġu applikati b’mod provviżorju

               -
                     Il-Ftehim dwar is-servizzi tal-ajru bejn il-Gvern tar-Renju tal-Belġju u l-Gvern tar-Repubblika tal-Poplu tal-Bangladesh, magħmul fi Brussell fl-20 ta’ Jannar 1995, minn hawn ’il quddiem imsejjaħ “il-Ftehim bejn il-Bangladesh u l-Belġju” fl-Anness 2;

               emendat bil-Memorandum ta’ Qbil magħmul fi Brussell fl-20 ta’ Lulju 2000;

               -
                     il-Ftehim dwar it-trasport bl-ajru bejn il-Gvern tar-Repubblika Federali tal-Ġermanja u l-Gvern tar-Repubblika tal-Poplu tal-Bangladesh, magħmul f’Bonn fit-8 ta’ Diċembru 1992, minn hawn ’il quddiem imsejjaħ “il-Ftehim bejn il-Bangladesh u l-Ġermanja” fl-Anness 2;

               li għandu jinqara flimkien mal-Memorandum ta’ Qbil bejn ir-Repubblika Federali tal-Ġermanja u l-Gvern tar-Repubblika tal-Poplu tal-Bangladesh li sar f’Bonn fit-8 ta’ Diċembru 1992;

               -
                     il-Ftehim bejn il-Gvern tar-Repubblika tal-Poplu tal-Bangladesh u l-Gvern tar-Repubblika Taljana dwar is-servizzi tal-ajru bejn it-territorji rispettivi tagħhom, magħmul f’Ruma fis-16 ta’ Diċembru 1980, minn hawn ’il quddiem imsejjaħ “il-Ftehim bejn il-Bangladesh u l-Italja” fl-Anness 2;

               li għandu jinqara flimkien mal-Memoranda Kunfidenzjali ta’ Qbil bejn il-Gvern tar-Repubblika tal-Poplu tal-Bangladesh u l-Gvern tar-Repubblika Taljana li saru f’Ruma fis-16 ta’ Diċembru 1980;

               -
                     il-Ftehim dwar is-servizzi tal-ajru bejn il-Gvern tar-Renju tan-Netherlands u l-Gvern tar-Repubblika tal-Poplu tal-Bangladesh, magħmul f’Dhaka fit-3 ta’ Novembru 1973, minn hawn ’il quddiem imsejjaħ “il-Ftehim bejn il-Bangladesh u n-Netherlands” fl-Anness 2;

               emendat bil-Minuti Miftiehma ffirmati mid-delegazzjonijiet tar-Renju tan-Netherlands u tar-Repubblika tal-Poplu tal-Bangladesh fl-Aja fis-7 ta’ Novembru 1989;

               emendat bil-Memorandum ta’ Qbil bejn il-Gvern tan-Netherlands u l-Gvern tar-Repubblika tal-Poplu tal-Bangladesh, magħmul fl-Aja fis-6 ta’ April 1994;

               -
                     il-Ftehim bejn il-Gvern tar-Renju Unit tal-Gran Brittanja u l-Irlanda ta’ Fuq u l-Gvern tar-Repubblika tal-Poplu tal-Bangladesh dwar is-servizzi tal-ajru bejn it-territorji rispettivi tagħhom u lil hinn minnhom, magħmul f’Londra fil-5 ta’ Lulju 1978, minn hawn ’il quddiem imsejjaħ “il-Ftehim bejn il-Bangladesh u r-Renju Unit” fl-Anness 2;

               emendat bil-Memorandum ta’ Qbil bejn l-awtoritajiet ajrunawtiċi tar-Renju Unit tal-Gran Brittanja u l-Irlanda ta’ Fuq u tar-Repubblika tal-Poplu tal-Bangladesh, iffirmat f’Londra fis-7 ta’ Frar 2007;

               emendat bil-Memorandum ta’ Qbil bejn l-awtoritajiet ajrunawtiċi tar-Renju Unit tal-Gran Brittanja u l-Irlanda ta’ Fuq u tar-Repubblika tal-Poplu tal-Bangladesh, iffirmat f’Dhaka fis-7 ta’ Jannar 2010.

               (b) Ftehimiet u arranġamenti oħra dwar is-servizzi tal-ajru inizjalati jew iffirmati bejn ir-Repubblika tal-Poplu tal-Bangladesh u Stati Membri tal-Unjoni Ewropea li, fid-data tal-iffirmar ta’ dan il-Ftehim, kienu għadhom ma daħlux fis-seħħ u mhux qed jiġu applikati b’mod provviżorju

               -
                     Il-Ftehim dwar it-trasport bl-ajru bejn il-Gvern tar-Repubblika tal-Poplu tal-Bangladesh u l-Gvern tar-Repubblika tal-Polonja, inizjalat f’Dhaka fid-9 ta’ Ġunju 1997, minn hawn ’il quddiem imsejjaħ “il-Ftehim bejn il-Bangladesh u l-Polonja” fl-Anness 2;

                  li għandu jinqara flimkien mal-Memorandum ta’ Qbil bejn il-Gvern tar-Repubblika tal-Poplu tal-Bangladesh u l-Gvern tar-Repubblika tal-Polonja li sar f’Dhaka fid-9 ta’ Ġunju 1997;

               -
                     il-Ftehim dwar is-servizzi tal-ajru bejn il-Gvern tar-Repubblika tal-Poplu tal-Bangladesh u l-Gvern tar-Repubblika Franċiża, inizjalat f’Dhaka fit-2 ta’ Lulju 1998, minn hawn ’il quddiem imsejjaħ “il-Ftehim bejn il-Bangladesh u Franza” fl-Anness 2;

               li għandu jinqara flimkien mal-Memorandum ta’ Qbil bejn il-Gvern tar-Repubblika tal-Poplu tal-Bangladesh u l-Gvern tar-Repubblika Franċiża li sar f’Dhaka fit-2 ta’ Lulju 1998;

               -
                     il-Ftehim dwar is-servizzi tal-ajru bejn il-Gvern tar-Repubblika tal-Poplu tal-Bangladesh u l-Gvern tar-Repubblika Slovakka, inizjalat f’Dhaka fis-17 ta’ Jannar 2007, minn hawn ’il quddiem imsejjaħ “il-Ftehim bejn il-Bangladesh u s-Slovakkja” fl-Anness 2;

               li għandu jinqara flimkien mal-Memorandum ta’ Qbil bejn il-Gvern tar-Repubblika tal-Poplu tal-Bangladesh u l-Gvern tar-Repubblika Slovakka li sar f’Dhaka fis-17 ta’ Jannar 2007;

               emendat bil-Memorandum ta’ Qbil bejn l-Awtoritajiet Ajrunawtiċi tal-Gvern tar-Repubblika tal-Poplu tal-Bangladesh u tal-Gvern tar-Repubblika Slovakka, iffirmat fis-Slovakkja fit-30 ta’ Awwissu 2007.

               Anness 2

               Lista tal-artikoli inklużi fil-ftehimiet imniżżlin fl-Anness 1 u msemmija fl-Artikoli 2 sa 4 ta’ dan il-Ftehim

               (a) In-nomina minn Stat Membru:

               -
                     l-Artikolu 3 tal-Ftehim bejn il-Bangladesh u l-Belġju;

               -
                     l-Artikolu 3 tal-Ftehim bejn il-Bangladesh u Franza;

               -
                     l-Artikolu 3 tal-Ftehim bejn il-Bangladesh u l-Ġermanja;

               -
                     l-Artikolu 4 tal-Ftehim bejn il-Bangladesh u l-Italja;

               -
                     l-Artikolu 3 tal-Ftehim bejn il-Bangladesh u n-Netherlands;

               -
                     l-Artikolu 3 tal-Ftehim bejn il-Bangladesh u l-Polonja;

               -
                     l-Artikolu 3 tal-Ftehim bejn il-Bangladesh u s-Slovakkja;

               -
                     l-Artikolu 4 tal-Ftehim bejn il-Bangladesh u r-Renju Unit;

               (b) ir-rifjut, ir-revoka, is-sospensjoni jew il-limitazzjoni tal-awtorizzazzjonijiet jew tal-permessi:

               -
                     l-Artikolu 5 tal-Ftehim bejn il-Bangladesh u l-Belġju;

               -
                     l-Artikolu 4 tal-Ftehim bejn il-Bangladesh u Franza;

               -
                     l-Artikolu 4 tal-Ftehim bejn il-Bangladesh u l-Ġermanja;

               -
                     l-Artikolu 5 tal-Ftehim bejn il-Bangladesh u l-Italja;

               -
                     l-Artikolu 4 tal-Ftehim bejn il-Bangladesh u n-Netherlands;

               -
                     l-Artikolu 4 tal-Ftehim bejn il-Bangladesh u l-Polonja;

               -
                     l-Artikolu 4 tal-Ftehim bejn il-Bangladesh u s-Slovakkja;

               -
                     l-Artikolu 5 tal-Ftehim bejn il-Bangladesh u r-Renju Unit;

               (c) is-sikurezza:

               -
                     l-Artikolu 7 tal-Ftehim bejn il-Bangladesh u l-Belġju;

               -
                     l-Artikolu 8 tal-Ftehim bejn il-Bangladesh u Franza;

               -
                     l-Artikolu 6 tal-Ftehim bejn il-Bangladesh u l-Ġermanja;

               -
                     l-Artikolu 10 tal-Ftehim bejn il-Bangladesh u l-Italja;

               -
                     l-Artikolu 9 tal-Ftehim bejn il-Bangladesh u l-Polonja;

               -
                     l-Artikolu 9 tal-Ftehim bejn il-Bangladesh u s-Slovakkja;

               (d) it-tassazzjoni fuq il-fjuwil tal-avjazzjoni:

               -
                     l-Artikolu 10 tal-Ftehim bejn il-Bangladesh u l-Belġju;

               -
                     l-Artikolu 10 tal-Ftehim bejn il-Bangladesh u Franza;

               -
                     l-Artikolu 8 tal-Ftehim bejn il-Bangladesh u l-Ġermanja;

               -
                     l-Artikolu 6 tal-Ftehim bejn il-Bangladesh u l-Italja;

               -
                     l-Artikolu 5 tal-Ftehim bejn il-Bangladesh u n-Netherlands;

               -
                     l-Artikolu 7 tal-Ftehim bejn il-Bangladesh u l-Polonja;

               -
                     l-Artikolu 6 tal-Ftehim bejn il-Bangladesh u s-Slovakkja.

               Anness 3

               Lista ta’ stati oħra msemmija fl-Artikolu 2 ta’ dan il-Ftehim

               (a) Ir-Repubblika tal-Iżlanda (skont il-Ftehim dwar iż-Żona Ekonomika Ewropea);

               (b) Il-Prinċipat tal-Liechtenstein (skont il-Ftehim dwar iż-Żona Ekonomika Ewropea);

               (c) Ir-Renju tan-Norveġja (skont il-Ftehim dwar iż-Żona Ekonomika Ewropea);

               (d) Il-Konfederazzjoni Żvizzera (skont il-Ftehim bejn il-Komunità Ewropea u l-Konfederazzjoni Żvizzera dwar it-Trasport bl-Ajru).